ČADCA. Hasičskému a záchrannému zboru v Čadci pribudne od zajtra nová technika. Od ministerstva vnútra dostanú
automobilový otočný rebrík s kombinovaným pohonom. Budú tak môcť zachraňovať ľudí i majetok pomocou záchranného koša vo výške až 39 metrov, čo je približne výška 12 poschodového domu.
Rebrík v hodnote 650-tisíc zakúpilo ministerstvo z prostriedkov povinného zmluvného poistenia. Každoročne totiž prerozdeľuje 8% z týchto peňazí, v tomto roku išlo o 23 miliónov €. Sú to účelovo viazané prostriedky, ktoré ministerstvo môže zo zákona použiť práve na nákup záchranárskej techniky. Okrem iného kúpilo aj 4 automobilové otočné rebríky v hodnote 2,6 milióna €. Na Slovensku ich je momentálne hasičom k dispozícií jedenásť.
Môžu naň pripojiť aj cisternu
Ako nás informoval hovorca HaZZ v Čadci František Prívara na tento automobilový otočný rebrík je možné pripojiť cisternu, výhodou je, že sa dá na veľkú diaľku osvetliť terén. Profesionálnym hasičom v Čadci pomáha aj ďalšia technika. Ide o Tatru 815 a Tatru 148. Tieto cisterny využívajú najmä pri lesných požiaroch. Pri tých najväčších je to IVECO TRAKKER. Táto ťažká cisterna má v nádrží až 9-tisíc litrov vody. Vozidlom prvého výjazdu je Mercedes Benz Vario, nechýba špeciálne vozidlo Scottrack, ktoré je určené pre obtiažny terén či štvorkolka Polaris.
Nechýba ani tunelový špeciál
Tunelový špeciál slúži zasa na rýchly zásah v akýchkoľvek podzemných priestoroch. Má zvýšený podvozok a pohon oboch náprav s uzávierkami diferenciálov a stabilizátormi. Má šesťvalcový dieselový motor, jeho maximálna rýchlosť je 140 km za hodinu. Vo výbave je hydraulický lanový navijak, jeho ťažná sila je 5 ton. Vozidlo hasí pomocou automatického miešacieho systému peny a tlakového primiešavacieho systému, môže pracovať s penou alebo zmáčadlom. Nádrž v nadstavbe má objem 2 500 litrov.
Vozidlo je schopné prejsť horiacou cestou alebo zasahovať na rozhorúčenom povrchu, k dispozícii je postrek pneumatík, čím sa zabráni ich poškodeniu. Tepelnej deštrukcii čela vozidla predchádza rozprašovač zabudovaný v elektrickej lafete. Špeciál má kombinované odstredivé radiálne čerpadlo, môže čerpať z nádrže aj z voľného zdroja.